KIRJALLINEN KYSYMYS E-1856/02

esittäjä(t): Bart Staes (Verts/ALE) komissiolle

(28. kesäkuuta 2002)

Aihe: Rautateiden vapauttaminen, rajat ylittävien matkojen hinnat ja perinteisen junatarjonnan ja suurnopeusjunien välinen tasapaino

Brysselissä kokoontui neuvonpitoon 19. toukokuuta 15 julkisen liikenteen käyttäjien etuja ajavaa eurooppalaista järjestöä. Järjestöt haluavat turvata käyttäjien edut vapautetuilla markkinoilla ja säilyttää palvelutarjonnan ensisijaisuuden taloudellisen kannattavuuden suhteen. Ne ovat yhtä mieltä siitä, että perinteiset junapalvelut on säilytettävä suurnopeusjunien rinnalla. Järjestöjen kannalta ei ole tärkeää, huolehtiiko julkinen vai yksityinen sektori palveluiden tarjoamisesta. Ne vaativat kylläkin, että yhteiskunta vastaa jatkossakin perusrakenteista. Järjestöt panevat merkille, että yhteisö kärsii yhä lyhyen matkan rajat ylittävän junaliikenteen puutteista. Jos esimerkiksi matkustaa junalla Kortrijkistä Lilleen, joutuu siitä maksamaan kovan (rahallisen) hinnan, ja vain siksi, että matka tapahtuu rajan yli.

Aikooko komissio ryhtyä konkreettisiin toimiin turvatakseen perinteisen junatarjonnan säilymisen suurnopeusjunien rinnalla Euroopassa? Jos vastaus on myönteinen, mitä toimia komissio aikoo toteuttaa? Jos vastaus on kielteinen, miksi komissio ei aio tehdä mitään?

Millaista politiikkaa hahmotellaan yhtäältä palveluiden tarjoamisen ja toisaalta perusrakenteiden suhteen?

Jakaako komissio käsityksen, jonka mukaan lyhyen matkan rajat ylittävien junamatkojen hinnat ovat suhteettoman korkealla tasolla? Jos komissio on samaa mieltä, onko se jo käynnistänyt aloitteita hintojen tasoittamiseksi? Jos vastaus on myönteinen, miten jäsenvaltiot ovat suhtautuneet komission aloitteisiin?

Jos vastaus on kielteinen, aikooko komissio vielä käynnistää aloitteita tai miksi komissio ei aio ryhtyä toimiin?

Loyola de Palacion komission puolesta antama vastaus

(16. syyskuuta 2002)

Vastuu kotimaan ja kansainvälisten junapalvelujen järjestämisestä kuuluu toissijaisuusperiaatteen perusteella jäsenmaille. Komission tehtävänä on perustaa sääntelykehys, joka on sekä kilpailusääntöjen että sisämarkkinoiden periaatteiden mukainen. Neuvoston asetuksessa (ETY) N:o 1191/69(1), sellaisena kun se on muutettuna neuvoston asetuksella 1893/91(2), asetetaan puitteet, joissa jäsenmaiden toimivaltaiset viranomaiset voivat haluttaessaan tarjota rajat ylittäviä paikallisjunapalveluja yleisen hyödyn perusteella. Komissiolla ei ole kuitenkaan valtaa pakottaa jäsenmaita tekemään näin.

Ehdotuksessaan näiden asetusten muuttamiseksi(3) komissio ehdottaa, että viranomaisille annettaisiin enemmän valtaa palvelujen yhdentymistä (hinnat ja lippujenmyynti mukaan lukien) varten tehtyjen järjestelyjen ulottamiseksi yli kansallisten rajojen (4a artiklan 2 kohta). Komissio otti käyttöön kyseisen säännöksen parlamentin alkuperäistä ehdotusta käsittelevän mietinnän seurauksena. Mietinnässä kiinnitettiin erikoista huomiota rajojen ylittävään matkustusliikenteeseen ja raja-alueilla elävien ihmisten tarpeisiin.

Komissio toi julki valkoisessa kirjassaan Eurooppalainen liikennepolitiikka vuoteen 2010: valintojen aika(4), että sen tavoitteena on säilyttää rautateiden osuus liikenteessä vuonna 2010 vuoden 1998 tasolla. Tämä merkitsee sitä, että junaliikenteen niin rahti- että matkustajaliikenteen osuus kasvaa huomattavasti, koska kuljetuskysynnän odotetaan kasvavan 38 %:lla. Tämän tavoitteen saavuttamiseksi parlamentti ja neuvosto esittivät helmikuussa 2001 infrastruktuuridirektiivit(5), jotka avaavat rautatierahtimarkkinat täysimittaisesti vuonna 2008. Tammikuussa 2002 komissio antoi tiedonannon Kohti yhdennettyä eurooppalaista rautatieliikennealuetta(6) ja viisi lainsäädäntöehdotusta nopeuttaakseen rautatieliikenteen henkilö- ja tavarankuljetusmarkkinoiden avautumista.

Komissio teetätti myös tutkimuksen(7), jossa arvioidaan rautateiden kansainvälisten henkilöliikennepalvelujen todellisia ja potentiaalisia markkinoita. Tutkimuksen tulosten, valkoisessa kirjassa tehtyjen ilmoitusten ja tammikuussa 2002 annetun tiedonannon seurauksena komissio

aikoo antaa vuonna 2003 asetusehdotuksen matkustajien oikeuksista ja velvollisuuksista kansainvälisessä rautatieliikenteessä. Asetuksessa käsitellään muun muassa korvauksia junien myöhästymisistä ja palveluvaatimusten noudattamatta jättämisestä, palvelun laatua koskevien indikaattoreiden kehittämistä ja julkaisua, hintoihin ja matkustusoloihin liittyvien tietojen saatavuutta matkustajille sekä tuomioistuinten ulkopuolisia riidanratkaisujärjestelmiä. Komissio kannustaa myös rautatieyhtiöitä ryhtymään toimenpiteisiin palvelujen tason parantamiseksi ja hyväksymään ja toteuttamaan kansainvälisten rautatiepalvelujen laatua koskevan peruskirjan säännökset.

Komissio on tietoinen suurista hintaeroista lyhyiden kansainvälisten ja samanpituisten, kansallisten junamatkojen välillä. Hintaero johtuu kansallisten rautatieyhtiöiden perimistä ulkomaanmaksuista raja-aseman ja rajan väliseltä osalta, missä julkisia palveluhankintoja koskevat sopimukset eivät ole voimassa. Euroopan unionista löytyy siitä huolimatta esimerkkejä hyvistä toimintatavoista yhdennettyjen, rajat ylittävien palvelujen alalla. Tutkimusohjelman osana olevassa Conpass-tutkimuksessa(8) tarkastellaan rajat ylittävää julkista liikennettä hyvien toimintatapojen edelleen kehittämiseksi.

(1) Julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26 päivänä kesäkuuta 1969 annettu neuvoston asetus (ETY) N:o 1191/69, (EYVL L 156, 28.6.1969).

(2) EYVL L 169, 29.6.1991.

(3) Muutettu ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista KOM(2002) 107 lopullinen, (EYVL C 151 E, 25.6.2002).

(4) KOM(2001) 370 lopullinen, 12.9.2001.

(5) Euroopan parlamentin ja neuvoston direktiivi 2001/12/EY, annettu 26 päivänä helmikuuta 2001, yhteisön rautateiden kehittämisestä annetun neuvoston direktiivin 91/440/ETY muuttamisesta. Euroopan parlamentin ja neuvoston direktiivi 2001/13/EY, annettu 26 päivänä helmikuuta 2001, rautatieyritysten toimiluvista annetun neuvoston direktiivin 95/18/ETY muuttamisesta. Euroopan parlamentin ja neuvoston direktiivi 2001/14/EY, annettu 26 päivänä helmikuuta 2001, rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta, (EYVL L 75, 15.3.2001).

(6) KOM(2001) 18 lopullinen ja KOM(2002) 2125 lopulliset, annettu 23.1.2002.

(7) Developing (EU) International Rail Passenger Transport: Assessment of the actual and potential market for international rail passenger services (Kansainvälisen rautatieliikenteen matkustajapalvelujen kehittäminen EU:ssa: arvio kansainvälisen rautatieliikenteen matkustajapalvelujen olemassa olevista ja potentiaalisista markkinoista), OGM, Bryssel, helmikuu 2001, saatavana englanniksi seuraavasta Internet-osoitteesta: http://europa.eu.int/comm/transport/rail/index_en.html.

(8) http://www.conpass.org.